|  |
| --- |
| vilk_herb |
|  |
| VILKAVIŠKIO RAJONO SAVIVALDYBĖS ADMINISTRACIJOSDIREKTORIUS |

ĮSAKYMAS

|  |
| --- |
| DĖL VILKAVIŠKIO RAJONO SAVIVALDYBĖS ADMINISTRACIJOS 2025 METŲ KALĖDINIŲ EGLUČIŲ PUOŠIMO NUOSTATŲ VILKAVIŠKIO MIESTE |

|  |
| --- |
| 2025 m. spalio 3 d. Nr. B-ĮV-662 |
| Vilkaviškis |

Vadovaudamasis Lietuvos Respublikos vietos savivaldos įstatymo 33 straipsnio 3 dalies 1 punktu:

1. T v i r t i n u Vilkaviškio rajono savivaldybės administracijos 2025 metų Kalėdinių eglučių puošimo nuostatus.
2. N u r o d a u paskelbti šį įsakymą Vilkaviškio rajono savivaldybės interneto svetainėje www.vilkaviskis.lt

Šis įsakymas per vieną mėnesį nuo jo įteikimo, paskelbimo dienos, jeigu įstatymai nenustato kitaip, gali būti skundžiamas Lietuvos administracinių ginčų komisijos Kauno apygardos skyriui (adresu: A. Juozapavičiaus pr. 57, 45262 Kaunas) Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka arba Regionų administracinio teismo Kauno rūmams (adresu: A. Mickevičiaus g. 8A, 44312 Kaunas) Lietuvos Respublikos administracinių bylų teisenos įstatymo nustatyta tvarka.

|  |  |
| --- | --- |
| Administracijos direktorius  | Vitas Gavėnas  |
|  |  |

Parengė

Švietimo, kultūros ir sporto skyriaus

vyriausiasis specialistas

Artūras Blauzdžiūnas

PATVIRTINTA

Vilkaviškio rajono savivaldybės administracijos direktoriaus 2025 m. spalio d.

įsakymu Nr. B-ĮV-

**VILKAVIŠKIO RAJONO SAVIVALDYBĖS ADMINISTRACIJOS 2025 METŲ KALĖDINIŲ EGLUČIŲ PUOŠIMO VILKAVIŠKIO MIESTE**

**NUOSTATAI**

**I SKYRIUS**

**BENDROJI DALIS**

1. Vilkaviškio rajono savivaldybės administracijos 2025 metų Kalėdinių eglučių puošimo nuostatai (toliau – Nuostatai) reglamentuoja Kalėdinių eglučių Vilkaviškio miesto sode įrengimo tvarką. Kalėdinės eglutės puošimas yra puikus laiko praleidimo su šeima, bendradarbiais, kolegomis būdas ir galimybė pajusti šventinę nuotaiką. Šios veiklos tikslas – bendradarbiaujant su Vilkaviškio rajone veikiančiomis įstaigomis, įmonėmis, organizacijomis, šeimomis bei pavieniais asmenimis, Vilkaviškio miesto sode įrengti Kalėdines eglutes sukuriant laikiną „Žiemos sodą“; sukurti miesto bendruomenei šventišką nuotaiką, perduoti miesto gyventojams ir svečiams savo geriausius linkėjimus ir sveikinimus ateinančių švenčių proga. Šis laikotarpis – tai puiki proga suburti Vilkaviškio rajono savivaldybės teritorijoje veikiančias įstaigas, įmones ir organizacijas, šeimas miesto puošimui, šventinio miesto įvaizdžio ir naujų tradicijų kūrimui.

 2. **Konkurso organizatorius**- Vilkaviškio rajono savivaldybės administracija (toliau – Savivaldybės administracija).

 3. **Konkurso koordinatorius ir kontaktinis asmuo:** Savivaldybės administracijos Švietimo, kultūros ir sporto skyriaus vyriausiasis specialistas Artūras Blauzdžiūnas, el. paštas:
arturas.blauzdziunas@vilkaviskis.lt, informacija teikiama tel. +370 342 66 069 (toliau – Koordinatorius).

 4. Eglutes puošti gali Vilkaviškio rajono savivaldybės teritorijoje gyvenantys fiziniai asmenys, veiklą vykdantys viešieji ir privatūs juridiniai asmenys, neformalios jaunimo grupės, nevyriausybinės organizacijos, bendruomenės, seniūnijos ar seniūnaitijos (toliau – Teikėjai).

 5. Teikėjai registruojami iki 2025 m. lapkričio 28 d. 12.00 val. Koordinatoriaus elektroniniu paštu. .

 6. „Žiemos sodo“ atidarymas vyks 2025 m. gruodžio 5 d. Vilkaviškio miesto sode.

 7. Dalyviai 2025 m. gruodžio 3 d. nuo 10 iki 12 val. turi papuošti ir pritvirtinti Kalėdinę eglutę Vilkaviškio miesto sode paskirtoje vietoje.

 8. Eglutės nupuošiamos (surenkamos teikėjų) 2026 m. sausio 6 d.

**II SKYRIUS**

**REIKALAVIMAI DARBAMS**

 9. Puošiamos eglutės aukštis – ne mažesnis kaip 1,5 metro.

 10. Prie papuoštos eglutės turi būti pritvirtinta A4 formato (210x297 mm) lentelė su teikėjo pavadinimu.

 11. Eglutės gali būti kuriamos ir puošiamos iš įvairių medžiagų, atsparių drėgmei ir šalčiui, tinkančių lauko sąlygoms. Naudojami elementai turi atskleisti teikėjo veiklą.

 12. Papuošalai, lempučių girliandos ar kitokios konstrukcijos naudojančios elektros energiją turi būti pritaikytos lauko sąlygoms ir nekelti pavojaus žmonių gyvybei.

**III SKYRIUS**

**APDOVANOJIMAI**

13. Visi teikėjai renginyje apdovanojami atminimo dovanėlėmis, Vilkaviškio rajono savivaldybės mero padėkomis.

14. Apie renginio datą visi teikėjai informuojami asmeniškai, taip pat ši informacija skelbiama Savivaldybės interneto svetainėje ir vietinėje spaudoje.

**IV SKYRIUS**

**BAIGIAMOSIOS NUOSTATOS**

15. Už „Žiemos sodo“ idėjos įgyvendinimą ir koordinavimą atsako Savivaldybės administracijos Švietimo, kultūros ir sporto skyrius.

16. Organizatorius nėra atsakingas už bet kokias asmenines išlaidas, susijusias su
dalyvavimu konkurse.

17. Vilkaviškio rajono savivaldybės administracija pasilieka teisę publikuoti ir reprodukuoti Kalėdų eglučių atvaizdus, vaizdo įrašus savo nuožiūra, juos eksponuoti, dauginti ir spausdinti įvairiuose leidiniuose bei socialiniuose tinkluose, neišmokėdama darbų autoriams honoraro.

18. Šie Nuostatai gali būti pakeisti arba panaikinti Savivaldybės administracijos direktoriaus įsakymu.

\_\_\_\_\_\_\_\_\_\_\_\_\_\_\_\_\_\_